Aleksei Lossev

Aleksei Fjodorovitš Lossev (22. september (vana kalendri järgi 10. september) 1893 Novotšerkassk, Venemaa – 24. mai 1988 Moskva) oli vene filosoof ja filoloog, professor (1923) ja filoloogiadoktor (1943).

Elulugu

1915. aastal lõpetas Lossev Moskva ülikooli ajaloo-keeleteaduskonna kahel erialal: filosoofia ja klassikalise filoloogia alal. Ülikoolis suhtles ta lähedalt paljude religioossete filosoofidega, sealhulgas Nikolai Berdjajevi ja Pavel Florenskiga.
Kuna filosoofiat tal õpetada ei lubatud, töötas Lossev klassikalise filoloogia professorina Nižni Novgorodi ülikoolis (1919. aastast) ja esteetika professorina Moskva konservatooriumis (1922–1929). 1922. aastal sai temast Riikliku muusikateaduse instituudi liige.
ÜK(b)P Keskkomiteele partei Krasnopresnenski rajoonikomiteest saabunud konfidentsiaalsete andmete kohaselt kuulutas Lossev kord filosoofiakateedris kolleegide juuresolekul: "Jah, ma olen idealist!"
1929. aastal andis Lossev koos oma naisega salaja mungavande. Lossevid võtsid munganimedeks Andronik ja Afanassija. Filosoof Pavel Florenski eeskujul sai Lossevist niinimetatud nimeülistajate ehk onomatodoksia koolkonna (vene keeles имяславие) poolehoidja: "Jumal ei ole nimi, kuid nimi on Jumal." Antiikesteetika, sõna ja sümboli õpetamise varjus jutlustas Lossev igati Nime kui maailma algsubstantsi filosoofiat.
Järsk murrang saabus tema ellu raamatuga "Müüdi dialektika" (1930), milles ta eitas avalikult marksismi (tsitaat: "Marksism on tüüpilisim judaism, mis on ümber töötatud renessanssmeetoditega, ning see, et marksismi kõik alusepanijad ja järgijate põhimass on juudid, üksnes kinnitab seda") ja Nõukogude Liidu ametlikku filosoofiat dialektilist materialismi. Võimud hakkasid teda taga kiusama, 1930. aasta aprillis Lossev arreteeriti ja mõisteti 10 aastaks vangi. Karistuse kandis ta Valge mere-Balti kanali ehitustöödel, kaotades pea täielikult nägemise, mis aastatega vaid osaliselt taastus. Tänu Maksim Gorki esimese naise Jekaterina Peškova taotlusele vabastati 1932. aastal nii Lossev kui ka tema abikaasa Valentina Mihhailovna Losseva, kellele oli mõistetud 5 aastat.
Pärast aastat vangilaagris sai ta raskustega loa õpetada antiikesteetikat 2. Moskva Riiklikus Ülikoolis, Kunstiteaduste riiklikus akadeemias ja Moskva riiklikus pedagoogikainstituudis (1944).
Pärast asumiselt naasmist pidi Lossev maskeerima oma mõtteid marksistliku dialektikaga, varustades filosoofilis-teoloogilised otsingud Marxi ja Lenini tsitaatidega.
Svetlov jutustas, kuidas professor Lossev, kes hiljuti ülikoolist vallandati, nimetas Stalini tööd "Dialektilisest ja ajaloolisest materialismist" naiivseks, kuid pärast selgitas, justkui pidanuks silmas selle geniaalset, peaaegu antiikset lihtsust ja mida kõike veel.
1960. aastatel jõudis trükki esimene köide Aleksei Lossevi "Antiikesteetika ajaloost", mis muutis traditsioonilisi arusaamu antiikajast. Lossev tegi antiigi jaoks sama, mida Dmitri Lihhatšov vanavene kultuuri jaoks. Aastate ja köidete kaupa ilmusid uued raamatud antiikesteetikast, mis avasid antiikidealismi peensusi Sokratesest Platonist ja Aristotelesest Plotinose ja neoplatonistide müstilise apofaatikani.
Järk-järgult kujunes noortest õpetlastest Lossevi ümber õpilaste ja järgijate ring. Tema filosoofilistel teejoomistel osalesid Sergei Averintsev, Vladimir Bibihhin, Konstantin Kedrov, Stanislav Džimbinov ja teised tuntud filoloogid.
1983. aastal ilmus trükist populaarne biograafia "Vladimir Solovjov". Raamatu tiraaž algul arestiti, hiljem aga saadeti üldsuse survel müüki NSV Liidu kolgastesse. Võimud mängisid kahekordset mängu, üheaegselt keelustades ülemaailmselt tunnustatud teadlase tööd ja teda autasustades.
Lossev tõlkis vene keelde Aristotelese, Plotinose, Sextus Empiricuse, Proklos Diadochose ja Nicolaus Cusanuse teoseid. Ta oli Platoni teoste venekeelse väljaande toimetaja (köited 1–3, 1968–1972).
Aleksei Lossev suri 24. mail 1988 ja maeti Vagankovo kalmistule.
Eesti keeles on Lossevi raamatuist ilmunud biograafia "Vladimir Solovjov" (1994, tõlkinud Jaak Hion). 2003. aastal avaldas ajakiri Teater. Muusika. Kino tema 1915.–1916. aasta käsikirja "Kunstilise maailmataju struktuur" (tõlkinud Peeter Raudsepp).

Pärandi säilitamine

Moskvas Arbati tänaval asub vene filosoofia ja kultuurikeskus Lossevi Maja (Дом А. Ф. Лосева), kus paikneb ka kortermuuseum ja raamatukogu. Seal säilitatakse filosoofi loomingulist pärandit, mille eest hoolitseb tema viimane naine Aza Tahho-Godi.
23. septembril 2006 avati Moskva pimedate raamatukogus kunstnik Vassili Gerassimovi valmistatud Lossevi pronksbüst.